钦定古今图书集成/理学汇编/字学典/第154卷 > 《李之彦砚谱》 > 《活眼死眼》
## 钦定古今图书集成/理学汇编/字学典/第154卷 > 《李之彦砚谱》 > 《活眼死眼》

苏易简作《文房四谱》，谱言“四宝砚为首，笔墨兼纸皆
可随时收索，可与终身俱者，惟砚而已。”谱中载四十
馀品，以青州红丝石为一，斧柯山第二，龙尾石第三，
馀皆在中下。虽铜雀台古瓦砚列于下品，特存古物
耳。端所出有四岩石为甲，石屋次之，西坑又次之。后
历为劣岩，与西坑相去二十里，石屋后历七里，而所
产迥然不同。犹建安产茶，北源、壑源，去沙溪十数里，
而优劣差殊，而岩石又分上下。又有活眼、死眼之别：
“圆晕相重，黄黑相间，黳精在内，晶莹可爱，谓之活眼；
四旁浸渍，不甚鲜明，谓之泪眼；形体略具，内外皆白，
殊无光彩，谓之死眼。活眼胜泪眼，泪眼胜死眼，死眼
胜无眼。”